แบงก์รัฐเปิดหน้าสู้ธนาคารพาณิชย์
ออมสินตั้งเป้ากวาด1แสนล้าน บอร์ดธอส.ขึงขังสั่งไม่ขึ้นเงินกู้
17 ส.ค. 2554

ออมสินตั้งเป้ากวาด1แสนล้าน บอร์ดธอส.ขึงขังสั่งไม่ขึ้นเงินกู้
ออมสินเปิดมหกรรมดูดเงินฝากอีก 1 แสนล้านบาท เปิดให้ฝาก 99 วัน ยัน 11 เดือน คลอดสลากชุดใหม่ ด้าน ธอส.ไม่ขึ้นดอกเบี้ย
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารออมสินเตรียมเปิดตัวเงินฝาก 99 วัน ให้ดอกเบี้ย 99 สตางค์ในสัปดาห์หน้า โดยจะเน้นกลุ่มลูกค้ารายย่อยที่ต้องการออมเงินระยะสั้น สามารถฝากขั้นต่ำได้ตั้งแต่ 1,000 บาท ทั้งนี้มั่นใจว่าเงินฝาก 99 วัน ซึ่งมีระยะเวลารับฝาก 3 เดือน กับอีก 9 วัน จะได้รับความสนใจเพราะผลตอบแทนสูง 3.5-3.6% 
นอกจากนี้ ยังได้ขยายโครงการเงินฝาก 11 เดือน จากที่จะปิดโครงการในเดือน มิ.ย.นี้ ออกไปสิ้นสุดในวันที่ 15 ก.ค.นี้ เนื่องจากขณะนี้มีผู้ให้ความสนใจฝากเงินมากกว่า 7 หมื่นล้านบาท 
ทั้งนี้ เงินฝาก 11 เดือน เป็นเงินฝากที่ได้รับดอกเบี้ยแบบขั้นบันได เดือนที่ 1-3 จ่ายดอกเบี้ย 2.5% เดือนที่ 4-6 จ่ายดอกเบี้ย 3% เดือนที่ 7-9 จ่ายดอกเบี้ย 3.5% และเดือนที่ 10-11 จ่ายดอกเบี้ย 7% หรือดอกเบี้ยเฉลี่ย 3.7273% 
นายเลอศักดิ์ กล่าวอีกว่า ในวันที่ 16 ก.ค.นี้ ธนาคารออมสิน จะออกสลากออมสินพิเศษชุดใหม่ มีอายุ 3 ปี จำหน่ายหน่วยละ 50 บาท ออกรางวัลทุกวันที่ 16 ของทุกเดือน โดยตั้งเป้าหมายระดมเงินฝากจากการออกสลากครั้งนี้ 1 แสนล้านบาท 
สาเหตุที่ธนาคารออกผลิตภัณฑ์เงินฝากหลากหลายประเภทเพราะต้องการรองรับความต้องการของลูกค้าทุกกลุ่ม ซึ่งเงินฝากที่ระดมได้ก็นำไปปล่อยกู้ต่อให้กับรายย่อย และปล่อยกู้ให้กับรัฐวิสาหกิจที่กระทรวงการคลังค้ำประกัน
นายสุธีร์ โล้วโสภณกุล ผู้ช่วยกรรมการผู้จัดการใหญ่ สายบริหารเงิน ธนาคารซีไอเอ็มบี ไทย กล่าวว่า ธนาคารได้ออกตั๋วแลกเงินอายุ 6 เดือน จ่ายดอกเบี้ย 3.25% กำหนดลงทุนขั้นต่ำ 5 แสนบาท และตั๋วแลกเงิน 3 เดือน ดอกเบี้ย 2.85% เงินลงทุนขั้นต่ำ 5 แสนบาท จ่ายดอกเบี้ยเมื่อครบกำหนดระยะเวลาตามหน้าตั๋วแลกเงิน
“การพักเงินเย็นไว้ในตั๋วแลกเงินระยะสั้นเป็นทางเลือกที่น่าสนใจ เพราะผลตอบแทนสูงกว่าเงินฝาก เมื่อครบกำหนดลูกค้าสามารถลงทุนในช่องทางอื่นๆ ที่ให้ผลตอบแทนที่สูงได้” นายสุธีร์ กล่าว
นายวรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ (ธอส.) เปิดเผยว่า ที่ประชุมคณะกรรมการมีมติว่า ธนาคารไม่จำเป็นต้องปรับขึ้นดอกเบี้ยในขณะนี้ แม้ว่าธนาคารพาณิชย์จะทยอยปรับขึ้นดอกเบี้ย แต่จะรอดูตลาดโดยรวมอีกครั้งก่อน หากจำเป็นต้องปรับขึ้นก็จะดำเนินการ แต่จะปรับขึ้นหลังสุดและปรับ 2 ขาทั้งเงินกู้และเงินฝาก
“การขึ้นดอกเบี้ยนั้นจะทำเมื่อถึงเวลา ไม่เช่นนั้นต้นทุนของธนาคารจะสูงเกินไป โดยขณะนี้ต้นทุน ธอส.ต่างจากธนาคารพาณิชย์ 1% แต่ยังมีมาร์จินอยู่ 2.3-2.4% ซึ่งยังบริหารต้นทุนได้” นายวรวิทย์ กล่าว
กรรมการผู้จัดการ ธอส.กล่าวอีกว่า ขณะนี้ธนาคารยังมีสภาพคล่องกว่า 6 หมื่นล้านบาท และมีเงินฝากรายย่อยเริ่มไหลเข้ามามากขึ้น หลังจากที่ได้เปิดตัวเงินฝากประจำ 8 เดือน ดอกเบี้ย 3.15% ซึ่งถือว่าสูงหากเทียบกับระบบ